Kim Andersen (V), 2010-01-28:
Vi står jo i de her år i samfundet med nogle store udfordringer, ja, nogle store problemer, med tiltagende kriminalitet på nogle områder.
Det er primært i København, men også med aflæggere i andre byer rundtomkring i landet.
Det er en konflikt mellem rockere og bandegrupperinger, som har givet meget utryghed, mange skyderier, tilskadekomne og dræbte.
Derfor har vi fra Venstres side arbejdet for, at politiet skulle have flere ressourcer og skulle have øget fokus på at løse dette forfærdelige kriminalitetsproblem og i størst muligt omfang skabe tryghed for befolkningen.
Det siger sig selv, at når politiet får flere ressourcer og i den grad sætter fokus på en opgave som denne og også i vid udstrækning lykkes med den, giver det også afledte virkninger for vores domstole og for Kriminalforsorgen.
Vi har på det seneste fået flere dømte, og vi har flere afsonere.
Efter nogle år, hvor der har været en relativt lav belægning på Kriminalforsorgens institutioner, er den nu stigende, og vi kan forudse, at den i de kommende år vil være på et meget højt niveau og sandsynligvis stige yderligere.
Det er derfor vigtigt, at vi ser frem og finder ud af, hvordan vi bedst muligt bruger ressourcerne, og hvordan vi også fremadrettet på kvalificeret vis kan løse den opgave, som Kriminalforsorgen er sat til at varetage.
Jeg vil gerne slå fast, at Kriminalforsorgen jo med den seneste 4-års-aftale ligesom med den forrige fik tilført flere midler og også fik pålagt at gennemføre en række specifikke opgaver.
Vi kan konstatere, at Kriminalforsorgen som andre offentlige institutioner skal effektivisere og rationalisere.
Selvfølgelig skal de det.
Der er nye måder at gøre tingene på, der er en ny teknologi, og der er indhøstet erfaringer, som gør, at man naturligvis kan gøre tingene anderledes, og så skal man tage de gevinster, det giver.
Man skal også være vågen over for, at der er et sikkerhedsproblem, som i de her år tager til, fordi det i vid udstrækning er nogle særlige typer, der afsoner.
Det skal Kriminalforsorgen selvfølgelig også tage hånd om.
Der er også flere midler til det, end der nogen sinde har været.
Herudover noterer jeg mig med tilfredshed, at regeringen har sat midler af til at konvertere 30 åbne pladser til lukkede, sådan som ministeren lige har redegjort for, og at man sætter yderligere midler af til at øge sikkerheden på en række institutioner, og at man udvider fodlænkeordningen til nu ikke kun at kunne anvendes ved afsoning i op til 3 måneder, men helt op til 5 måneder.
Det er en god afsoningsform, som er med til at fastholde folk i en så normal hverdag som muligt.
Man kan passe sin uddannelse og i et vist omfang også et arbejde.
Det er en god afsoningsform.
Der er ikke noget stort tilbagefald, og den er relativt billig for samfundet at afvikle.
Vi synes, at det er en god redegørelse, ministeren har givet Folketinget.
Den kan vi fra Venstres side tilslutte os, og vi noterer os også de yderligere initiativer, som ministeren her i dag har fortalt os om.
Jeg er derfor glad for på vegne af Venstre og mig selv, hr. Dennis Flydtkjær fra Dansk Folkeparti, hr. Tom Behnke fra De Konservative og hr. Simon Emil Ammitzbøll fra Liberal Alliance at kunne fremsætte følgende: Forslag til vedtagelse »Folketinget konstaterer, at Kriminalforsorgen med den nuværende flerårsaftale har et godt grundlag for at håndtere den løbende tilgang af dømte. Folketinget konstaterer samtidig, at Kriminalforsorgen står over for udfordringer i den kommende tid, bl.a. på grund af den verserende bandekrig.
Belægget i Kriminalforsorgens institutioner er stigende, og de indsatte fra rocker- og bandemiljøet giver udfordringer for sikkerheden i institutionerne.
Folketinget noterer sig derfor med tilfredshed, at regeringen vil øge antallet af lukkede pladser samt frigøre fængselspladser gennem en udvidelse af fodlænkeordningen.
Folketinget noterer sig endvidere, at regeringen vil igangsætte et analysearbejde med henblik på at fastlægge det fremtidige kapacitets- og sikkerhedsbehov.
Folketinget noterer sig endelig, at regeringen vil tilføre Kriminalforsorgen ekstra ressourcer til sikkerhedsforanstaltninger.
Dermed forbedres sikkerheden for både de indsatte og de ansatte.«